সূচীপত্র

1. Recommended eBook Reader

2. Acknowledgment

3. About Contributor

4. অনাদির আদি শ্রীকৃষ্ণনিধি

5. আজ আমার অন্তরে কি হল গো সই

6. আজ কি দেখতে এলি গো তোরা, বল না তাই

7. আজ ব্রজপুরে কোন পথে যাই

8. আমার একি কবার কথা

9. আমার মন যেন আজ কেমন করে না দেখলে তারে

10. আমি যার ভাবে মুড়িয়েছি মাথা

11. আর কি গৌর আসবে ফিরে

12. আর তো কালার সে ভাব নাইকো সই

13. আয় দেখে যা নতুন ভাব এনেছে গোরা

14. এখন কেন কাঁদছো রাধা বসে নির্জনে

15. এনেছে এক নবীন আইন নদীয়াতে

16. ও কালার কথা কেন বল আজ আমায়

17. ও গো ব্রজলীলে এ কি লীলে

18. ও গো রাই, সায়রে নামলো শ্যামরায়

19. ও গৌরের প্রেম রাখিতে সামান্যে কি পারবি তোরা

20. ও মা যশোদা, তোর কৃষ্ণ ধনকে

21. ও মা যশোদে গো, তা আর বললে কি হবে

22. ও যাবে রে স্বরূপ কোন পথে

23. ওই গোরা কি শুধুই গোরা, ও গো নাগরী

24. কাজ কি আমার এ ছার কুলে

25. কানাই, একবার এই ব্রজের দশা দেখে যারে

26. কার ভাবে এ ভাব বল রে কানাই

27. কার ভাবে এ ভাব হাঁ রে জীবন কানাই

28. কার ভাবে শ্যাম নদেয় এলো

29. কালা বলে দিন ফুরাইল ডুবে এলো বেলা

30. কি ছার রাজত্ব করি

31. কি বলিস গো তোরা আজ আমারে

32. কি ভাব নিমাই তোর অন্তরে

33. কে আজ কোপীন পরালে তোরে

34. কে বোঝে সেই কৃষ্ণের অপার লীলে

35. কোথা গেলি রে কানাই

36. কোন রসে প্রেম সেধে হরি

37. গুরু দেখায় গৌর, তাই দেখি কি গুরু দেখি

38. গোপালকে আজ মারলি গো মা কেমন পরানে

39. গোরা কি আইন আনিল নদীয়ায়

40. গোল কর না ও নাগরী, গোল কর না গো

41. গৌর প্রেম অথাই, আমি ঝাঁপ দিয়ে চিতায়

42. চাঁদ বলে চাঁদ কান্দে কেনে

43. চেনে না যশোদা রাণী

44. জান রে মন, সেই রাগের করণ

45. জানবো হে এই পাপী হইতে

46. তারে কি আর ভুলতে পারি আমার এই মনে

47. তোমরা আর আমায় কালার কথা বলো না

48. তোরা কেও যাসনে ও পাগলের কাছে

49. দাঁড়া কানাই একবার দেখি

50. দাঁড়া রে তোরে একবার দেখি ভাই

51. দয়াল নিতাই কারো ফেলে যাবে না

52. ধন্য ভাব গোপীভাব আহা মরি মরি

53. ধন্য মায়ের নিমাই ছেলে

54. ধর গো ধর গৌরাঙ্গ চাঁদেরে

55. নারীর এত মান ভাল নয়, ও রাই কিশোরী

56. পারে কে যাবি তোরা, আয় না ছুটে

57. প্যারী, ক্ষম অপরাধ আমার

58. বল গো সজনি, আমার কেমন গো সেই গৌরমণি

59. বল রে নিমাই বল আমারে

60. বল রে বলাই, তোদের ধরম কেমন হারে

61. বল স্বরূপ কোথায় আমার সাধের সারী

62. বলো বলো, কে দেখেছে গৌর চাঁদেরে

63. ব্রজের সে প্রেমের মর্ম সবাই কি জানে

64. ভজ রে আনন্দের গৌরাঙ্গ

65. মনের কথা বলবো কারে

66. মা তোর গোপাল নেবেছে কালিদয়

67. যদি গৌর চাঁদকে পাই

68. যাও হে রাই-কুঞ্জে, আর এসো না

69. যাব রে এ স্বরূপ কোন পথে

70. যে ভাব গোপীর ভাবনা

71. রাধার গুণ কত, নন্দলাল তা জানে না

72. রাধার তুলনা পীরিতি সামান্য কেহ যদি করে

73. রাধারাণী ঋণের দায়, গৌর এসেছে নদীয়ায়

74. শুনে অজানা এক মানুষের কথা

75. সামান্যে কি তার মর্ম জানা যায়

76. সে কি আমার কথার কথা

77. সে নিমাই কি ভোলা ছেলে হবে

78. সে ভাব সবাই কি জানে

79. সেই কালাচাঁদ নদেয় এসেছে

80. হরি কাঁদে হরি বলে কেনে

81. শেষ পৃষ্ঠা

Landmarks

1. সূচীপত্র

Recommended

eBook Reader

📖

🔹 Android 🔹

📱

Lithum

🔸 Desktop 🔸

🖥

Calibre

🔹 Apple 🔹

🍏

iBooks

Acknowledgment

About Contributor

Tele Boi

This Book is scraped from public domain maintained by eBanglaLibrary. No intention for copyright infringement.

eBanglaLibrary

🔸Contributor🔸

This ebook is auto generated by using python. Some parts may be broken. If you find such please improve and submit or report to telegram.

🔸Disclaimer🔸

⚠️

Tele Boi Copyright Disclaimer Under Section 107 of the Copyright Act 1976: allowance is made for "fair use" for purposes such as criticism, commenting, news reporting, teaching, scholarship, and research. Fair use is a use permitted by copyright statute that might otherwise be infringing. Non-profit, educational or personal use tips the balance in favour of fair use.

🌏 The content of the book is publically available in the website eBanglaLibrary.

🔥 Do Not redistribute in a commercial way.

✅ Please buy the hardcopy of the books to support your favourite authors.

অনাদির আদি শ্রীকৃষ্ণনিধি

অনাদির আদি

শ্রীকৃষ্ণনিধি

তার কি আছে কভু গোষ্ঠখেলা।

ব্রহ্মরূপে সে

অটলে বসে

লীলাকারী তার অংশকলা৷

পূর্ণচন্দ্র কৃষ্ণ রসিক শিখরে

শক্তির উদয় যার শরীরে

শক্তিতে সৃজন

মহাসংকর্ষণ

বেদ আগমে যারে বিষ্ণু বলে৷

সত্য সত্য শরণ বেদ আগমে গায়

চিদানন্দ রূপ পূর্ণ ব্রহ্ম হয়

জন্ম-মৃত্যু যার

নাই ভবের ‘পর

তবু তো নয় স্বয়ং নন্দলালা।

দরবেশের দেল-দরিয়া অথাই

অজান খবর সেই জানে ভাই

ভজ দরবেশ

পাবি উপদেশ

লালন কয়, তার উজ্জ্বল হৃদ-কমলা।।

————

লালন ফকির : কবি ও কাব্য, পৃ. ১৭৯-৮০; লালন-গীতিকা, পৃ. ৬০ (অন্তরার ৪র্থ চরণে ‘মহাসংকর্ষণ’ স্থলে ‘মহা-আকর্ষণ’ কথান্তর আছে।); বাংলার বাউল ও বাউল গান, পৃ. ১০৬ কথান্তর :

অনাদির আদি

শ্রীকৃষ্ণনিধি

তার কি আছে কভু গোষ্ঠখেলা।

ব্রহ্মরূপে সে

অটলে বসে।

লীলাকারী তার অংশকলা।

সত্য সত্য সরল বৃহদাগমে কয়

সচ্চিদানন্দ রূপ পূর্ণ ব্ৰহ্ম হয়

জন্ম-মৃত্যু যার।

নাই ভবের ‘পর

সে তো নয় স্বয়ং কভু নন্দলালা।

পূর্ণচন্দ্র কৃষ্ণ রসিক সেজন

শক্তিতে উদয় শক্তিতে সৃজন

মহাভাবের সর্বচিত্ত আকর্ষণ

বৃহদাগমে তারে বিষ্ণু বলে।।– বাউল কবি লালন শাহ, পৃ. ৩০১-০২

ভাবসমৃদ্ধ এই গানের ছন্দ-সৌন্দর্য ও সুর-কাঠামো অতুলনীয়। বাংলা ‘ল’ কোমল ধ্বনি দিয়ে অন্ত্যমিল রচনা করা হয়েছে। ছোট ছোট চরণেও মিল রক্ষা করে ধ্বনি-চেতনার ও ছন্দ-লালিত্যের পরিচয় দিয়েছেন।

আজ আমার অন্তরে কি হল গো সই

আজ আমার অন্তরে কি হল গো সই!

আজ ঘুমের ঘোরে চাঁদ-গউর হেরে

ও গো, আমি যেন আজ আমি নই।

আজ আমার গউর পদে মন মজিল,

আর কিছু লাগে না ভালো।

সদায় মনে চিন্তা এই।

আমার সর্বস্ব ধন– ও চাঁদ গৌরাঙ্গ ধন

সে ধন কিসে পাই গো তাই শুধাই৷

যদি মরি গউর বিচ্ছেদ-বাণে

গউর-নাম শুনাও কানে,

সর্বাঙ্গে লেখ নামের বই।

এই বর দে গো সবে, আমি জন্মে জন্মে যেন

ঐ গউর পদে দাসী হই।

বন পোড়ে তো সবাই দেখে,

মনের আগুন কেবা দেখে?

আমার রসরাজ চৈতন্য বৈ।

গোপীর এমনি দশা, ও কি মরণ দশা

অবোধ লালন রে তোর সে ভাব কই?

———–

লালন ফকির : কবি ও কাব্য, পৃ. ১১০-১১; লালন-গীতিকা, পৃ. ২২৩-২৪

এ গানটিও ভাবসমৃদ্ধ; পরিমার্জিত ভাষা ও সুশৃঙ্খল পদবন্ধ উচ্চ গীতিকবিতায় উন্নীত করেছে।

আজ কি দেখতে এলি গো তোরা, বল না তাই

আজ কি দেখতে এলি গো তোরা, বল না তাই।

আমার কানাই নাই নন্দের গৃহে, আর তো সে ভাবও নাই।

কানাই হেন ধন হারিয়ে

আছি সদায় হত হয়ে

বল রে, কোন দেশে গেলে আমি সে নীলরতন পাই৷

ধন ধরা গজবাজি

তাতে মন না হয় রাজি

ওরে আমার কানাইয়ে পাবার জন্যে প্রাণ আকুল সদায়।

কি হবে অন্তিম কালে

সে কথাটি রৈলাম ভুলে

ফকির লালন বলে, এ মায়াজাল কাটার কি উপায়।।

————

লালন-গীতিকা, পৃ. ২৪৫-৪৬

আজ ব্রজপুরে কোন পথে যাই

আজ ব্রজপুরে কোন পথে যাই,

ও তাই বল রে, স্বরূপ বল রে তাই।

আমার সাথের সাথী আর কেহই নাই।

কোথা রাধে কোথা কৃষ্ণ ধন।

কোথায় যে তার সব সখীগণ

আর কতদিন চলিলে সে চরণ পাই।

যার লেগে আজ মুড়িয়েছি মাথা

তারে পেলে যায় মনের ব্যথা

কি সাধনে সে চরণে পাব ঠাঁই।

তোমরা যত স্বরূপগণেতে

বর দে কৃষ্ণের চরণ পাই যাতে,

লালন বলে, কৃষ্ণলীলের অন্ত নাই।।

————

লালন-গীতিকা, পৃ. ২২৯

আমার একি কবার কথা

আমার একি কবার কথা, আপন বেগে আপনি মরি।

গৌর এসে হৃদয়ে বসে করে আমার মন চুরি।

কিবা গৌররূপ লম্পটে

ধৈর্য-ডুরি দেয় কেটে

লজ্জা-ভয় সব পালায় ছুটে

যখন ঐ রূপ মনে করি।

গৌর দেখা দিয়ে ঘুমের ঘোরে

চেতন হয়ে পাইনে তারে

পলাইল কোন শহরে

নব দলের রস-বিহারী।

মেঘে যেমন চাতকেরে

দেখা দিয়ে ফাঁকি করে

লালন বলে, তাই আমারে

করলেন গুরু বরাবরি।।

————

লালন-গীতিকা, পৃ. ২২৩

আমার মন যেন আজ কেমন করে না দেখলে তারে

আমার মন যেন আজ কেমন করে না দেখলে তারে।

এই না দেখিয়ে ছিলাম ভাল

কে বা এসে দেখা দিল

…….

দেখা দিয়ে চলে যায় পাগল কৈরা আমারে।

সে কালা মোর চতুরালী

ও আবার ননীচোরা বনমালী

রসিক নাম ধরে।

সে যে বাজায় মোহনবাশী, রাধার স্বরে গান করে।

শুনেছি তার মধূর বচন

ভঙ্গি বাঁকা দুটি নয়ন

মন নিইছে হরে।

লালন কয়, তোরা বল সজনি, অভাগিনী আমি কি পাব তারে।।

————

হারামণি, ৫ম খণ্ড, পৃ. ১২০

সাধারণত দুই চরণের ধুয়া হয়; এখানে একটি চরণ আছে। অন্তরার ৩য় চরণটি নেই। ডট’ চিহ্ন দিয়ে তা বুঝানো হয়েছে। “সে কথা বলবো কারে।”– এরূপ চরণ যুক্ত করা যায়।

কৃষ্ণের প্রতি রাধার প্রেম-ব্যাকুলতার মতো ঈশ্বরপ্রেমে লালনের ব্যাকুলতা। “দেখা দিয়ে চলে যায় পাগল কৈরা আমারে”- এই চরণে তা ব্যক্ত হয়েছে। অধরাকে ধরতে না পারার বেদনা বাউলের চিরন্ত নের বেদনা। রাধাকৃষ্ণের লীলার রূপক এভাবেই ব্যক্ত হয়েছে।

আমি যার ভাবে মুড়িয়েছি মাথা

আমি যার ভাবে মুড়িয়েছি মাথা,

সে জানে আর মন জানে, আর জানবে কে তা।

মনের মানুষ রাখবো মনে

বলবো না তা কারো সনে

ও তা ঋণ শুধিব কতদিনে

মনে সদাই সেই চিন্তা।

সুখের কথা বোঝ সুখী

ও দুখের কথা দুখী

ও পাগল বিনে পাগলের কি

বোঝে মনের ব্যথা।

যারে ছিদাম যারে তুই ভাই

আমার হাল আর শুনে কাজ নাই

অতি বিনয় করে বলে লালন

কানাই পদে রবে তা।।

———–

লালন-গীতিকা, পৃ. ২০৭-০৬

আর কি গৌর আসবে ফিরে

আর কি গৌর আসবে ফিরে।

মানুষ ভজে যে যা কর, গৌর চাঁদ গিয়েছে সেরে।

একবার এসে এই নদীয়ায়।

মানুষ রূপে হয়ে উদয়

প্রেম বিলালে যথা তথা, গেলেন প্রভু নিজ পুরে।

চার যুগের ভজন আদি

বেদেতে রাখিয়ে বিধি

বেদের নিগূঢ় রসপন্থীসঁপে গেলেন শ্রীরূপে রে।

আর কি সেই অদ্বৈত গোসাঁই

আনবে গেীর এ নদীয়ায়

লালন বলে, সে দয়াময়ে কে জানিবে এ সংসারে।।

———–

লালন ফকির : কবি ও কাব্য, পৃ. ১১২; লালন-গীতিকা, পৃ. ২২৮-২৯; বাংলার বাউল ও বাউল গান, পৃ. ৩০; লালন সঙ্গীত, পৃ. ২৫৭ ( কথান্তর : ভনিতা– “লালন বলে, সেই দয়াময় মেলে কারো ভাগ্যশিরো”)

আর তো কালার সে ভাব নাইকো সই

আর তো কালার সে ভাব নাইকো সই।

সে না তেজিয়ে মদন, প্রেম-পাথারে খেলছে সদায় প্রেম-ঝাঁপই৷

আগর চন্দন ভূষিত যে সদাই

সে কালা চাঁদ ধুলায় লুটায়

ও না থেকে থেকে বলছে সদায়, সাঁই দরদী কৈ লো কৈ৷

সশুক বিরিঞ্চি আদি যার

তারি আঁচলা ঝোলা করোয়া কোপীন সার।

প্রভু শেষ লীলে করলেন জারি, আনকা আইন দেখ না ঐ।

বেদবিধি ত্যজিয়ে দয়াময়

কি নতুন ভাব আনিলে নদীয়ায়

ফকির লালন বলে, আমি সে তো ভাব জানিবার যোগ্য নই।৷

————

লালন-গীতিকা, পৃ. ২১২

আয় দেখে যা নতুন ভাব এনেছে গোরা

আয় দেখে যা নতুন ভাব এনেছে গোরা।

মুড়িয়ে মাথা, গলে কাঁথা, কটিতে কৌপীন ধড়া৷

গোরা হাসে কাঁদে, ভাবের অন্ত নাই

সদা দীন দরদী বলে ছাড়ে হাই

জিজ্ঞাসিলে কয় না কথা, হয়েছে কি ধন-হারা।

গোরা শাল ছেড়ে কৌপীন পড়েছে

আপনি মেতে জগত মাতিয়েছে

মরি হায় কি লীলে কলিকালে বেদবিধি চমৎকার।

সত্য ত্রেতা দ্বাপর কলি হয়

গোরা তার মাঝে এক দিব্য যুগ দেখায়

অধীন লালন বলে, ভাবুক হলে সে জানে তারা৷।

————

রবীন্দ্রনাথ ঠাকুর, লালন ফকিরের গান, প্রবাসী, মাঘ ১৩২২; বাংলার বাউল ও বাউল গান, পৃ. ২৮-২৯; বাউল কবি লালন শাহ, পৃ. ১৬৯ (এ গ্রন্থে ধুয়ার প্রথম চরণটি নেই।)

এখন কেন কাঁদছো রাধা বসে নির্জনে

এখন কেন কাঁদছো রাধা বসে নির্জনে।

ও রাধে সেইকালে মান করেছিলি

সেই কথা তোর নেই মনে৷

ও রাধে কেন কর মান

ও কুঞ্জে আসে না যে শ্যাম

জলে আগুন দিতে পারি

বিন্দে আমার নাম।

ও রাধে হাত ধরে প্রাণ সঁপে দিলি

সেই কথা তোর নেই মনে।

আমরা সব সখী মিলে

একটি বনফুল তুলে

বিনে সুতায় মালা গেঁথে

দিব শ্যামের গলে।

লালন কয়, রাধা বানিয়ে

বসবো শ্যামের বামে।।

————

বাউল কবি লালন শাহ, পৃ. ১৬৯

এনেছে এক নবীন আইন নদীয়াতে

এনেছে এক নবীন আইন নদীয়াতে।

বেদ-পুরাণ সব দিচ্ছে দুষে সেই আইনের বিচার-মতো

সাতবারে খেয়ে একবার স্নান

নাই পূজা, নাই পাপ-পুণ্য জ্ঞান

অসাধ্য রে সাধ্য বিধান

শিখাচ্ছে সব ঘাটে-পথে।

না করে সে জেতের বিচার

কেবল শুদ্ধ প্রেমের আচার

সত্য মিথ্যা দেখে প্রচার

সাঙ্গপাঙ্গ জাত অজাতে৷

ভজ শুদ্ধ ঈশ্বরের চরণা

তাই বলে সে বেদ মানে না

লালন কয়, তার উপাসনা

কর দেখি মন কি দোষ তাতে।৷

————

লালন-গীতিকা, পৃ. ২২১

‘হারামণি’ ৫ম খণ্ডে সঞ্চারীর ৩য় চরণে “সত্য মিথ্যা দেখ এবার” এবং অভোগের ১ম চরণ “পেয়ে ঈশ্বরের রচনা”– এরূপ পাঠভেদ আছে।– পৃ. ১দ/.

ও কালার কথা কেন বল আজ আমায়

ও কালার কথা কেন বল আজ আমায়।

যার নাম শুনলে আগুন লাগে গায়।

তুমি বৃন্দে নামটি ধর

জলে অনল দিতে পার

রাধারে ভোলাতে তোর

এবার বুঝি কঠিন হয়।

যে কৃষ্ণ রাধার অলি

তারে ভোলায় চন্দ্রাবলী

সে কথা আর কারে বলি

ঘৃণায় জীবন যায়।

শতেক ও হাঁড়ি চাকা

রাই বলে ধিক তারে দেখা

লালন বলে, এবার বাঁকা

সোজা হবে মানের দায়।।

————

হারামণি, ৫ম খণ্ড, পৃ. ১/; লালন-গীতিকা, পৃ. ২৫৩ (এ গ্রন্থে সঞ্চারীর ৩য়-৪র্থ চরণে “এ কথা শুনে ঘৃণায়/এ জীবন যায়।“ এবং আভোগের ১ম চরণে “শতেক হাঁড়ির ব্যঞ্জন চাকা”– এরূপ পাঠভেদ আছে।)

ও গো ব্রজলীলে এ কি লীলে

ও গো ব্রজলীলে এ কি লীলে।

কৃষ্ণ গোপিকারে জানালে৷

যারে নিজ শক্তিতে গঠলো নারায়ণ

আবার গুরু বলে ভজলে তার চরণ।

এ কি ব্যবহার

শুনে চমৎকার

জীবের বোঝা ভার ভূমণ্ডলে।

লীলে দেখিয়ে কল্পিত ব্রজধাম

নারীর মান ঘুচাইতে যোগী হল শ্যাম।

দুর্জয় মানের দায়।

বাঁকা শ্যামরায়

নারীর পাদপদ্ম মাথায় নিলে।

ত্রিজগতে চিন্তা শ্রীহরি

আজ নারীর চিন্তা হলেন গো হরি।

অসদ্ভাব বচন

ভেবে কয় লালন

রাধার দাসখতে শ্যাম বিকালে৷।

————

লালন-গীতিকা, পৃ. ২৫৫

গানটির ছন্দ-লালিত্য অপূর্ব। চরণে চরণে অন্ত্যমিল দিয়ে ধ্বনি-ঝঙ্কার সৃষ্টি করা হয়েছে। অন্তরা, সঞ্চারী ও আভোগ স্তবকের ছন্দ-বিন্যাসটি এরূপে দেখানো যায় : খখ গগ ক

ও গো রাই, সায়রে নামলো শ্যামরায়

ও গো রাই, সায়রে নামলো শ্যামরায়।

তোরা ধর গো হরি ভেসে যায়।

রাই প্রেমের তরঙ্গ ভারি

তারে ঠাঁই দিতে কি পারবে গো হরি।

ছেড়ে রাজস্ব

প্রেমে ঔদাস্য

কৃষ্ণের চিন্তা কেতা ওড়ে গায়।

চার যুগেতে ঐ কেলে সোনা

তবু শ্রীরাধার দাস হইতে পারলে না।

যদি হইত দাস

যেত অভিলাষ

তবে আসবে কেন নদীয়ায়।

তিনটি বাঞ্ছা অভিলাষ করে

হরি জন্ম নিলেন শচীর উদরে।

সিরাজ-চরণ

ভেবে কয় লালন

সে ভাব জানলে সে জন রসিক হয়।।

————

লালন-গীতিকা, পৃ. ২৩০; হারামণি, ৭ম খণ্ড, পৃ. ৪২৩

উভয় গ্রন্থের সাহায্যে পাঠটি গৃহীত হল। হারামণিতে কয়েকটি অপূর্ণ চরণ আছে। অন্তরার পাঠভেদ নিম্নরূপ:

তারে ঠাঁই দিতে পারবেন কি শ্রীহরি

ছেড়ে রাজ্যাসন

প্রেমের হুতাশন

প্রভুর চিন্তা কেতা উড়ে গায়।।- পৃ. ৪২৩

ও গৌরের প্রেম রাখিতে সামান্যে কি পারবি তোরা

ও গৌরের প্রেম রাখিতে

সামান্যে কি পারবি তোরা।

কুলশীল ইস্তফা দিয়ে

হতে হবে জেন্তে মরা৷

থেকে থেকে গোরার হৃদয়

কত ভাব হয় গো উদয়

ভাব জেনে ভাব দিতে সদায়

জানবি কঠিন কেমন ধরা।

পুরুষ-নারীর ভাব থাকিতে

পারবি কি সে ভাব রাখিতে

আপনার আপনি হয় ভুলিতে

যে জন গৌর-রূপ নিহারা।

গৃহে ছিলি ভালই ছিলি

গৌর-হাটায় মরতে গেলি

লালন বলে, কি আর বলি

দুকুল যেন হোসনে হারা।।

————

হারামণি, ৫ম খণ্ড, পৃ. ১দ//.

‘লালন-গীতিকা’য় ধুয়ার ২য় চরণে “কুলশীল ত্যাগ করিয়ে হতে হবে জ্যান্তে মরা” এবং আতভাগের ২য় চরণে “গৌর ভজিয়ে মরতে এলি”– এরূপ পাঠভেদ আছে।– পৃ. ২২১-২২

ও মা যশোদা, তোর কৃষ্ণ ধনকে

ও মা যশোদা, তোর কৃষ্ণ ধনকে

দেখো গোষ্ঠে যায়।

সব রাখালে গেছে গোষ্ঠে

বাকি কেবল কানাই বলাই।

উঠ রে ভাই নন্দের কানু

বাথানেতে বাঁধা ধেনু

গগনে উঠেছে ভানু

আর তো নিশি নাই।

কেন ঘুমায়ে র’লি মায়ের কোলে

এখনও ঘুম ভাঙ্গে নাই।

গো-চরাণে গোষ্ঠের পথে

কষ্ট নাই মা গোষ্ঠে যেতে

আমরা সবে স্কন্ধে করে

গোপাল লয়ে যাই।

তোর গোপালের ক্ষুধা হলে

দণ্ডে দণ্ডে ননী খাওয়াই।

আমরা যত রাখালগণে

ফিরি সবে বনে বনে

মুনিগণের দ্বারে দ্বারে

কত ভিক্ষা চাই।

ফল আমরা আগে দেখি খেয়ে

মিঠা হলে তোর গোপালকে খাওয়াই।।

————

বাউল কবি লালন শাহ, পৃ. ৩১৩

স্তবক-বিন্যাসে চরণ-সংখ্যার হাস-বৃদ্ধি করে লালন গানের সুরে ও ছন্দে বৈচিত্র্য সৃষ্টি করেন। এ গানে ছোট বড় ৬টি চরণ দ্বারা স্তবককে প্রলম্বিত করা হয়েছে। এর ছন্দ-রীতিটি এভাবে দেখানো যায় : খখখক গক।

ও মা যশোদে গো, তা আর বললে কি হবে

ও মা যশোদে গো, তা আর বললে কি হবে।

গোপালকে যে এঁটো দেই মা, মনে যে ভাব ভেবে।

মিঠার জন্য এঁটো দেই মা

পাপ-পুণ্যি জ্ঞান থাকে না

গোপাল খেলে হই সান্ত্বনা

পাপ আর পুণ্যি কে ভাবে।

স্কন্ধে চড়ায়, স্কন্ধে চড়ি

যে ধরায় সে ভাব ধরি

এসবও বাসনা বুঝি তারি

ছিল গো পূর্বে।

গোপালের মনে যে ভাব

বলতে বলতে আকুল হই মা তা সব

লালন বলে, পাপ-পুণ্যি লাভ

ভুল হয় গোপালকে সেবে।।

————

লালন-গীতিকা, পৃ. ২৩৬

ও যাবে রে স্বরূপ কোন পথে

ও যাবে রে স্বরূপ কোন পথে।

স্বরূপ আয় রে আয়, আমায় ব্রজের পথ দেখায়ে দে।

যার জন্যেতে ঝরে নয়ন

তারে কোথায় পাই রে এখন

যাব আমি শ্রীবৃন্দাবন

আমায় ব্রজের পথ দেখায়ে দে।

দেখ রে তার নন্দের কুমার

মনে বাঞ্ছা হয় রে আমার

মিনতি করি হে তোমার

পথ না পারি তো চিনিতে।

দেখিলাম সে গোকুলের চান্দ

জুড়ায় না মোর মন-নয়ন চান্দ

লালন বলে, গোকুলের চান্দ

দেহ কেন্দে হয় আমার চিতে।।

————

হারামণি, ৫ম খণ্ড, পৃ. ১২১

ওই গোরা কি শুধুই গোরা, ও গো নাগরী

ওই গোরা কি শুধুই গোরা, ও গো নাগরী।

দেখ দেখ ঠাউরে দেখ কেমন শ্রী৷

শ্যাম-অঙ্গে গৌরাঙ্গ মাথা

নয়ন দুটি বাঁকা

মনে যেন দিচ্ছে দেখা

ব্ৰজের হরি।

না জানি কোন ভাব লয়ে

এসেছে শ্যাম গৌর হয়ে

ক’দিন বা রাখবে ঢাকিয়ে

নিজ মাধুরী।

যে হোক সে নাগরা

করবে কুলের কুল সারা

লালন বলে, দেখবে যারা

সৌভাগ্য তারি।।

————

লালন-গীতিকা, পৃ. ২১৪

কাজ কি আমার এ ছার কুলে

কাজ কি আমার এ ছার কুলে।

আমার গৌর চাঁদকে যদি মেলে।

মনচোরা পাসরা গোরা রায়

অকূলের কূল জগৎময়

ভোগের আশায়

সে কুল দোষায়

বিপদ ঘটিবে তার কপালে।

কুলে কালি দিয়ে ভজবো সই

অন্তিম কালের বান্ধব যেই

ভব-বন্ধু জন

কি করবে তখন

দীনবন্ধুর দয়া না হইলে।

কুল-গৈরবী লোক যারা

গুরু-গৌরব কি জানে তারা

যে ভাবের যে লাভ

জানা যাবে সব

লালন বলে, আখের হিসাব কালে।।

————

লালন ফকির : কবি ও কাব্য, পৃ. ১১২-১৩; লালন-গীতিকা, পৃ. ২২৫

কথান্তর : অন্তরা ও সঞ্চারী– মনচোরা নাগরা রাই

অকূলের কূল জগৎ গোসাঁই

সব কুল আশায়

সে কুল দোহায়

বিপদ ঘটালে তার কপালে।

কুলে কলি দিয়ে ভজিব সই

আন্তিম কালের বন্ধু যে ওই

ভব-বন্ধু জন

কি করবে তখন

দীনবন্ধু দয়া না করিলে।।– লালন সঙ্গীত, পৃ. ২৫৩

কানাই, একবার এই ব্রজের দশা দেখে যারে

কানাই, একবার এই ব্রজের দশা দেখে যারে।

তোর মা যশোদা কিরূপ হালে আছে রে।

শোকে তোর পিতা নন্দ

কেঁদে কেঁদে হয় অন্ধ

আরও গোপীগণ হয়ে ধন্ধ

রয়েছে রে।

বালবৃদ্ধ যুবা আদি

নিরানন্দ নিরবধি

তারা না দেখে চরণ-নিধি

তোর ওরে।

পশুপক্ষী উচাটন

না শুনে তোর বাশীর গান

লালন কয়, ছিদাম করে হেন

বিনয় রে।।

————

লালন-গীতিকা, পৃ. ২৪২-৪৩।

কথান্তর :

কোথাই কানাই গেলি রে ভাই।

একবার এসে দেখা দে রে প্রাণ জুড়াই।

শোকে তোর পিতা নন্দ

কেঁদে কেঁদে হল অন্ধ

আরও সবে নিরানন্দ।

ধেনু গাই।

কি দোষে গেলি তুই রে

আমাদের সব অনাথ করে

দয়ামায়া তোর শরীরে

কিছুই নাই।

পশুপক্ষী নর আদি

নিরানন্দ নিরবধি

লালন শুনে ছিদাম উক্তি

বলে তাই।।– ঐ, পৃ. ২৩৯-৪০

কার ভাবে এ ভাব বল রে কানাই

কার ভাবে এ ভাব বল রে কানাই।

রাজ রাজ্য ছেড়ে কেন বেহাগ দেখতে পাই।

ভেবে তোর এ ভাব বুঝিতে নারি

আজ কিসের কাঙাল আমার অটলবিহারী।

ছিল অগোর চন্দন

যে অঙ্গে ভূষণ

সে অঙ্গ আজ কেন লুণ্ঠিত ধরায়।

ব্রহ্মাণ্ড ভাবুক যার ভাবিয়ে

সে ভাবুক আজ কাহার ভাব নিয়ে।

একি অসম ভাব ভাবনা

সম ভাবে কোন জনা

মরি মরি ভাবের বলিহারি যাই।

অনুভাবে ভেবে কতই করি সার

শ্যামচাঁদের উত্তম কি চাঁদ আছে আর।

করে চাঁদে চাঁদ হরণ

সেহি বা কেমন

ভক্তিবিহীন লালন বসে ভাবে তাই।।

————

৫৫৭. লালন-গীতিকা, পৃ. ২০৯-১০ (সুর ও ছন্দের প্রতি লক্ষ্য রেখে কোন কোন চরণ পুনর্বিন্যস্ত করা হয়েছে।)

কার ভাবে এ ভাব হাঁ রে জীবন কানাই

কার ভাবে এ ভাব হাঁ রে জীবন কানাই।

করে বাঁশী নাই, মাথে চূড়া নাই৷

ক্ষীর সর ননী খেতে

বাঁশীটি সদাই বাজাতে

কি অসুখ পেয়ে তাতে

ফকির হ’লি ভাই।

অগোর চন্দন আদি

মাখিতে নিরবধি

সেই অঙ্গ ধূলায় অদ্ভুতি

এখন দেখতে পাই।

বৃন্দাবন যথার্থ বন

তা বিনে র’লে রে এখন

মানুষ লীলে করবে কোন জন

লালন বলে তাই।।

————

লালন-গীতিকা, পৃ. ২১০

কার ভাবে শ্যাম নদেয় এলো

কার ভাবে শ্যাম নদেয় এলো।

ও তার ব্রজের ভাবে কি অসুসার ছিল৷

গোলাকের ভাব ত্যজিয়ে সে ভাব

প্রভু ব্ৰজপুরে লয়েছিল যেহি ভাব

এবে নাহি সে ভাব, দেখি নতুন ভাব

এ ভাব বুঝিতে কঠিন হল

সত্য যুগে সঙ্গে কৌশকী ছিল

ত্রেতায় সঙ্গী সীতে লক্ষ্মী হল

এবে দ্বাপরে সঙ্গিনী রাধা রঙ্গিনী

কলির ভাবে তারা কোথায় র’লো।

কলিযুগের ভাব একি অসম ভাব

নাহি ব্রত পূজা, নাহি অন্য ভাব

ছিল দণ্ডী বেশ, কেবল দণ্ড-কমণ্ডলু

নিতাই আবার তাহা ভেঙ্গে দিল।

উহার ভাব জেনে ভাব নেওয়া হল দায়

জানি কখন কি ভাব উদয়

করলে তিনটি মিলে এক নদীয়ায়

লালন ভেবে দিশে নাহি পেলো৷।

————-

লালন ফকির : কবি ও কাব্য, পৃ. ১১৪; লালন-গীতিকা, পৃ. ২০৯

চার যুগের চার অবতার– গোলোকে বিষ্ণু, ত্রেতায় রামচন্দ্র, দ্বাপরে শ্রীকৃষ্ণ এবং কলিতে শ্রীচৈতন্য লালন শ্রীচৈতন্যকে গৌর রূপে কৃষ্ণকে দেখেছেন সত্য, তবে সেখানে শ্রীরাধাও বিদ্যমান আছেন। রাধা-কৃষ্ণের যুগলমূর্তি শ্রীচৈতন্য– এ ধারনা বৈষ্ণবের মতো লালনও পোষণ করতেন। বিষ্ণু-লক্ষ্মী, রাম-সীতা, কৃষ্ণ-রাধা– অবতার-অবতরীর কল্পনায় এর স্বাক্ষর আছে। গানটিতে একটি অতিরিক্ত স্তবক আছে। অন্ত্যমিলও সর্বত্র রক্ষিত হয় নি।

কালা বলে দিন ফুরাইল ডুবে এলো বেলা

কালা বলে দিন ফুরাইল ডুবে এলো বেলা,

সদায় বল কালা॥

কালা কালা বলে কেন হইয়াছ উতালা,

গোপনে সে গাঁথে মালা, প্রকাশিলে জ্বালা।

ঐ কালা, কালা নয়।

ঐ কালাতে কিবা হয়

কৃষ্ণ কালা বলে কেন ভুলে রইছ, ও ভোলা,

সে কালা।

সে কালা তো জন্ম নেয় নাই দৈবকিনীর ঘরে,

ষোল শত গোপিনীর সঙ্গে খেলা নারে করে।

থাকে বৈসে একেলা

চার যুগে তাহার খেলা

কালা যেন গুণমণি, হাতে চৌদ্দ তালা,

সে কালা।

মথুরাতে কৃষ্ণ কালা, অর্জুনের হয় শালা,

সুভদ্রা ভগ্নী তাহার, অভিমন্যু তাহার পোলা।

দেখ রে কেমন জ্বালা

মিছে কেন বল কালা

কালার ঘরে বাতি জ্বলে অন্ধকারে উজালা,

সে কালা।

ফকির লালন বলে, মায়ার জালে বুঝি আমার প্রাণ যায়,

আমি চার যুগ ভরে বেড়াই ঘুরে, দেখি সেই কালা দয়াময়।

সে তোরে নিঠুর কালা

নাইকো তার বিচ্ছেদ-জ্বালা

আবার চক্ষু বুজে জপমালা, নাম ‘লা-শরিকালা’,

সে কালা।৷

————

হারামণি, ৫ম খণ্ড, পৃ. ১১৮

গানটির স্তবক-বিন্যাস, সুর-কাঠামো ও ছন্দ-রীতি অভিনব। এরূপ আঙ্গিকের গান কমই আছে। এর ছন্দ-রীতিটি এরূপ : খখ গগক। এখানে একটি অতিরিক্ত স্তবকও আছে। এখানে মহাভারতের অনেক চরিত্র এসেছে। লালন হিন্দু-ঐতিহ্যের ব্যবহারে সিদ্ধহস্ত ছিলেন। কাব্যে হিন্দু ও মুসলিম ঐতিহ্যের দক্ষতার সাথে ব্যবহারের ক্ষেত্রে একমাত্র কাজী নজরুল ইসলামের সাথেই তার তুলনা করা চলে।

কি ছার রাজত্ব করি

কি ছার রাজত্ব করি।

গোপাল হেন পুত্র আমার

অক্রুর এসে করলে চুরি৷

মিছে রাজা নামটি আছে

লক্ষ্মী সে তো গা তুলেছে

যে হতে গোপাল গিয়েছে

সেই হতে অন্ধকার পুরী।

নন্দ যশোদার ছিল

অক্রূর শনি বিষম কাল

প্রাপ্ত-কৃষ্ণ হরে নিল।

লালন কয়, এ দুখ ভারি।।

————

লালন-গীতিকা, পৃ. ২৪৬ (এখানে সম্ভবত সঞ্চারী স্তবকটি নেই।)

কি বলিস গো তোরা আজ আমারে

কি বলিস গো তোরা আজ আমারে।

চাঁদ গৌরাঙ্গ ভুজঙ্গ-ফণি দংশিল

যার হৃদয়-মাঝারে৷

গৌররূপের কালে যারে দংশায়

সে ধাত কি বোঝে ওঝায়

বিষ ক্ষণেক জ্বলে, ক্ষণেক সাজায়

ধন্বন্তরি ঔষধ যায় গো ফিরে।

আমি ভুলবো না, ভুলবো না বলি

কটাক্ষতে অমনি ভূলি

আমার জ্ঞান-পরশ যায় সকলি

ব্রহ্মমন্ত্রে ঝাড়িলে না সারে।

যদি মেলে রসিক সুজন

রসিক জনার জুড়ায় জীবন

বিনয় করে বলছে লালন,

অরসিকের কথায় দুখ ধরে।।

————

লালন-গীতিকা, পৃ. ২২৬-২৭

‘বাউল কবি লালন শাহ’ গ্রন্থ অন্তরা স্তবকটি এভাবে লেখা হয়েছে :

রূপের কালে যারে দশায়

সে দাহ কি বহে উজায়

বিষ ক্ষণে চলে, ক্ষণে পিছায়

ধন্বন্তরী ওঝা যায় গো ফিরে।

অন্যত্র শব্দগত সামান্য কথান্তর আছে।– পৃ. ২৯৫-৯৬

কি ভাব নিমাই তোর অন্তরে

কি ভাব নিমাই তোর অন্তরে।

মা বলিয়ে চক্ষের দেখা,

তাতে কি তোর ধর্ম যায় রে।

কল্পতরু হও রে যদি

তবু মা-বাপ গুরুনিধি

এ গুরু ছাড়িতে বিধি

কে তোরে দিয়েছে হাঁরে।

আগে যদি জানলে ইহা

তবে কেন করলে বিহা

এখন সে বিষ্ণুপ্রিয়া

কেমনে রাখিব ঘরে।

নদীয়ার ভাবের কথা

অধীন লালন কি জানে তা

হা হুতাশে শচীমাতা বলে,

নিমাই দেখা দে রে।।

————

লালন-গীতিকা, পৃ. ২১৯

কে আজ কোপীন পরালে তোরে

কে আজ কোপীন পরালে তোরে।

তার কি দয়ামায়া কিছুই নাই অন্তরে।

একা পুত্র তুই রে নিমাই

অভাগিনীর আর কেহ নাই

কি দোষে আমায়

ছেড়ে রে নিমাই

ফকির হ’লি এমন বয়সে রে।

মনে ইহাই ছিল তোরি

হ’বি রে পথের ভিখারী

তবে কেন বিয়ে।

করলি পরের মেয়ে

কেমনে আমি আজ রাখবো ঘরে।

ত্যাজ্য করে মাতাপিতা

কি ধর্ম আর করবি কোথা

মায়ের কথায় চল,

কোপীন খুলে ফেল

লালন কয়, যেরূপ যার মায়ে কয় রে।।

————

লালন-গীতিকা, পৃ. ২২০-২১

কে বোঝে সেই কৃষ্ণের অপার লীলে

কে বোঝে সেই কৃষ্ণের অপার লীলে।

তিনি তিলার্ধ নাই ব্রজ ছাড়া,

কে তবে মথুরায় রাজা হলে।

কৃষ্ণ রাধা ছাড়া তিলার্ধ নাই

ভারত পুরাণে তাই কয়

তবে ধনি কেন দুর্জয়।

বিচ্ছেদ এ জগতে জানালে।

সবে বলে অটল হরি

সে কেন হয় দণ্ডধারী

কিসের অভাব তারি

ঐ ভাবনা ভেবে ঠিক না মেলে।

নিগম খবর জানা গেল

কৃষ্ণ হইতে রাধা হ’ল

তবে কেন এমন বলো

আগে রাধা পাছে কৃষ্ণ বলে।

কৃষ্ণ-লীলার লীলা অথাই

থাই দিবে কেউ সে সাধ্য নাই

কি ভাবিয়ে করে যাই

লালন বলে, প’লাম নিষম ভোলে।।

————

লালন-গীতিকা, পৃ. ২৪৪-৪৫।

কোথা গেলি রে কানাই

কোথা গেলি রে কানাই।

সকল বন খুঁজিয়ে তোরে

নাগাল পাইনে ভাই।

বনে আজ হারিয়ে তোরে

গৃহে যাব কেমন করে

কি বলবো মা যশোদা রে

ভাবনা হল তাই।

মনের ভাব বুঝিতে নারি

কি ভাবের ভাব তোমারি

খেলতে খেলতে দেশান্তরি

ভাব তো দেখতে পাই।

আজ বুঝি গো-চারণ খেলা

খেললি না রে নন্দলালা

লালন বলে, চরণ-খেলা

তলা পাইনে বুঝি ঠাঁই।।

————

লালন-গীতিকা, পৃ. ২৩৮-৩৯

কোন রসে প্রেম সেধে হরি

কোন রসে প্রেম সেধে হরি

গৌর বর্ণ হল সে।

না জেনে সে প্রেমের অর্থ

প্রেম যাজন কবে হয় কিসে৷

প্রভুর যে মত, ঐ মত সার

আর যত সব যায় ছারখার

আমি তাইতে ঘুরি কিবা করি

ব্রজের পথ না পাই দিশে।

অনেকে কয় অনেক মতে

ঐক্য হয় না মনের সাথে

ও সে ব্রজতত্ত্ব পরম অর্থ

ফিরি তাই জানার আশে।

কামী থেকে নিষ্কামী কি হয়

আজব একটা এও শুনা যায়

ও সে তার মর্ম কে মোরে কয়

লালন তাই ভাবে বসে।।

————

লালন-গীতিকা, পৃ. ৩৩২-৩৩

গুরু দেখায় গৌর, তাই দেখি কি গুরু দেখি

গুরু দেখায় গৌর, তাই দেখি কি গুরু দেখি।

গৌরে দেখতে গুরু হারাই, কোন রূপে দেই আঁখি।

গুরু গৌর রহিল দুই ঠাঁই

কি রূপে এক রূপ করি তাই

এক নিরূপণ

না হলে মন

সবই হবে ফাঁকি৷

প্রবৃর্ত্তর নাই কোন ঠিকানা

সিদ্ধি কিসে হবে সাধনা

মিছে সদায়

সাধু হাটায়

নাম পাড়াই সাধ কি।

এক রাজ্যে হল দুজনা রাজা

কার হুকুমে গত হয় প্রজা।

লালন বলে,

তেমনি গোলে

খাতায় প’লো বাকি।।

———–

লালন ফকির : কবি ও কাব্য, পৃ. ১১৩; লালন-গীতিকা, পৃ. ৫৯

গোপালকে আজ মারলি গো মা কেমন পরানে

গোপালকে আজ মারলি গো মা কেমন পরানে।

সে কি সামান্য ছেলে মা, তাই ভাবলি মনে

দেবের দুর্লভ গোপাল

চেনে না যার ফেরে কপাল

ও মা যে চরণ আশায়

শ্মশানবাসী হয়

দেবের দেব শিব পঞ্চাননে।

একদিন যার ধেনু হরে

নিলেন ব্রহ্মা পাতালপুরে

তাইতে ব্রহ্মা দুষি হয়

সবায় জানতে পায়

তুমি জান না এই বৃন্দাবনে।

যোগীন্দ্র মণীন্দ্র আদি

যোগ সেধে না পায় যে নিধি

সেই কৃষ্ণধন

তোমারই পালন

লালন বলে, একি ঘোর এখানে।।

————

লালন-গীতিকা, পৃ. ২৪০-৪১; বাউল কবি লালন শাহ, পৃ. ৩১১ (উভয় গ্রন্থের সাহায্যে আভোগের পাঠটি গৃহীত হয়েছে।)

গোরা কি আইন আনিল নদীয়ায়

গোরা কি আইন আনিল নদীয়ায়,

এত জীবের সদ্ভাব নয়।

সে যে আনখা(১) আচার, আনখা বিচার,

শুনে জীবের লাগে ভয়।

ধর্মাধর্ম বলিতে,

কিছুমাত্র নাই তাতে।

প্রেমের গুণ গায়।

সে যে জেতের বোল রাখলো না

সে তো করলো একাকারময়।

শুদ্ধ অশুদ্ধ নাই জ্ঞান

সাত বার খেয়ে একবার চান

করেন সদাই।

সে যে অসাধ্যকে সাধ্য করে

জীবে যা না ছোঁয় ঘৃণায়।

যবন(২) ছিল দবীর খাস

তারে গোসাই পদ প্রকাশ।

কল্লেন গৌর রায়।

লালন বলে, মমীন বংশে জামাল(৩)

সেও বৈরাগ্য গায়।।

————

সরলাদেবী, ‘লালন ফকির ও গগন’, ভারতী, ভাদ্র ১৩০২; বাংলার বাউল ও বাউল গান, পৃ. ৬৪-৬৫

‘লালন-গীতিকা’য় ধুয়ায় ও ভনিতায় নিম্নরূপ পাঠভেদ আছে :

ভণিতা– গোরা কি আইন আনিল নদীয়ায়

এতো জীবেরো সম্ভবো নয়।

আলগা বিচার, আলগা আচার

দেখে শুনে লাগে ভয়।

ভনিতা– আবার লালন বলে, মমিন বংশে

জামালকে বৈরাগ্য দেয়।।– পৃ. ২১৪-১৫

১. আনখা < আনকা (অনপেক্ষিত)-- অনর্থক, অকারণ, অপরিচিত; ২. যবন-- অহিন্দু বা বিধর্মী হিসাবে মুসলমানদের যবন বলা হত। মূলে প্রাচীন গ্রিকজাতি যবন নামে পরিচিত ছিল। চৈতন্য পার্ষদ যবন হরিদাস মুসলমান ছিলেন। বৈষ্ণবধর্মে দীক্ষা নিলে পর তাঁর ঐরূপ নামকরণ হয়। চৈতন্যদেব তাঁকে গোস্বামীর পদমর্যাদা দিয়ে সম্মানিত করেন। ৩. জামাল-- জামাল খাঁ নামে একজন মুসলমান বৈষ্ণবধর্মে দীক্ষাগ্রহণ করেন। চৈতন্যদেবের কীর্তি প্রসঙ্গে হরিদাস ও জামালের নাম করায় লালনের ইতিহাস-চেতনারই পরিচয় পাওয়া যায়। বাউল কবি লালন শাহ গ্রন্থে আনোয়ারুল করিম এই জামালকে লালনের একজন শিষ্য বলেছেন (পৃ. ২৪-২৫)। এটি সম্পূর্ণ ভ্রান্ত।

গোল কর না ও নাগরী, গোল কর না গো

গোল কর না ও নাগরী, গোল কর না গো।

দেখি দেখি ঠাউরে দেখি কেমন গৌরাঙ্গ।

সাধু কি ও যাদুকরী

এসেছে এই নদেপুরী

খাটবে না হেথা জারিজুরি

তাই কি ভেবেছ।

বেদ-পুরাণে কয় সমাচার

কলিতে হয় অবতার

তবে সে কয় গিরিধর

এসেছে দেখো।

বেদে জানাই তাই যদি হয়

পুথি পড়ে কে মরতে যায়

লালন বলে, ভজবো সদায়

তবে ঐ গৌরপদ৷।

————

৫৭২. লালন-গীতিকা, পৃ. ২১৩-১৪

গৌর প্রেম অথাই, আমি ঝাঁপ দিয়ে চিতায়

গৌর প্রেম অথাই, আমি ঝাঁপ দিয়ে চিতায়,

এখন আমার প্রাণ বাঁচা ভার, করি কি উপায়

ইন্দ্র বারি শাসিত করে

উজান ভাটা বাইতে পারে

সে ভাব আমার নাই অন্তরে

কোট সাধি কথায়।

একে সে প্রেম-নদীর জলে

থায় মেলে না নোঙ্গর ফেলে

বেহুসারি নাইতে গেলে

কাম-কুমীরে খায়।

গৌর প্রেমের এমনি লেটা

আসতে ভাটা যেতে ভাটা

বুঝে মুড়ালাম মাথা

অধীন লালন কয়।।

————

লালন ফকির : কবি ও কাব্য, পৃ. ১০৯; লালন-গীতিকা, পৃ. ১১৩; বাউল কবি লালন শাহ, পৃ. ২৯৫

(এখানে অন্তরা-সঞ্চারীর স্থান-বদল হয়েছে। আভোগের ২য় চরণ “আসতে বাধা যেতে বাধা”- এরূপে লেখা হয়েছে।); লালন-সঙ্গীত, পৃ. ২৫০ ( এখানেও শব্দগত কিছু কথান্তর আছে।)

চাঁদ বলে চাঁদ কান্দে কেনে

চাঁদ বলে চাঁদ কান্দে কেনে।

আমার গৌর চাঁদ ত্রিজগতের চাঁদ,

চান্দে চাঁদ ঘেরা ঐ আবরণে।

গৌর চাদে শ্যাম চাঁদেরি আভা

কোটি চন্দ্র জিনি এ শোভা

রূপে মণির মন

করে আকর্ষণ

ক্ষুধা শান্ত সুধা বরিষণে॥

গোলোকেরি চাঁদ গোকুলেরি চাঁদ

নদীয়ায় গৌরাঙ্গ সেই পূর্ণচাঁদ

আর কি আছে চাঁদ

সে আর কেমন চাঁদ

আমার ঐ ভাবনা মনে মনে।

লয়েছি এই গলে গৌর চাঁদের ফাঁদ

আবার শুনি, আছে পরম চাঁদ।

থাক সে চাঁদের গুণ

কেন্দে কয় লালন

আমার নাই উপায় চাঁদ গৌর বিনে।।

————

লালন ফকির : কবি ও কাব্য, পৃ. ১১৫; লালন-গীতিকা, পৃ. ২৩৪; বাউল কবি লালন শাহ, পৃ. ২৮২-৮৩ (শব্দ ও পদবন্ধে কিছু পাঠভেদ আছে।)

চেনে না যশোদা রাণী

চেনে না যশোদা রাণী

গোপাল কি সামান্য ছেলে

ধ্যানে যারে পায় না মুনি।

একদিন চরণ থেমেছিল

তাইতে মন্দাকিনী হল

পাপ-হরা সুশীতল

সে মধুর চরণ দুখানি৷

বিরিঞ্চি-বাঞ্ছিত সে ধন

মানুষরূপে এই বৃন্দাবন

যানে যত রসিক সুজন

সে কালার গুণ বাখানি৷

দেবের দুর্লভ গোপাল

ব্রহ্মা তার হরিল গোপাল

লালন বলে, আবার গোপাল

কীর্তি গোপাল করলে শুনি।।

————

লালন-গীতিকা, পৃ. ২৩৬-৩৭

জান রে মন, সেই রাগের করণ

জান রে মন, সেই রাগের করণ।

যাতে কৃষ্ণ বরণ হল গৌর বরণ।

শত কোটি গোপী সঙ্গে

কৃষ্ণ-প্রেম রসরঙ্গে

ও সে টলের কার্য নয়

অটল না বলায়

সেই বা কেমন।

রাধাতে কি ভাব কৃষ্ণের

কি ভাবে বশ গোপিকার

সে ভাব না জেনে

সে সঙ্গে কেমনে

পাবে কোন জন।

সাম্বু রসের উপাসনা

না জানিলে রসিক হয় না

লালন বলে, সে যে

নিগূঢ় করণ ব্রজে

অকৈতব ধন।।

————

লালন ফকির : কবি ও কাব্য, পৃ. ১৭৯; লালন-গীতিকা, পৃ. ৯৭-৯৮; বাউল কবি লালন শাহ, পৃ. ২৮৯

জানবো হে এই পাপী হইতে

জানবো হে এই পাপী হইতে।

যদি এসেছ হে গৌর জীবকে তরিতে

নদীয়া নগরে যত জন

সবারে বিলালে প্রেম-ধন

আমি নর-অধম

না জানি মরম

চাইলে না হে গৌর আমা পানেতো।

তোমারি সুপ্রেমের হাওয়ায়

কাষ্টের পুতলি নলিন হয়

আমি দীনহীন

ভজন বিহীন।

অপার হয়ে বসে আছি কুপথে।

মলয়া পর্বতেরি উপর

যত বৃক্ষ সকলি হয় সার

কেবল যায় জানা

বাঁশে সার হয় না

লালন পেল তেমনি প্রেমশূন্য চিতে।৷

————

ফকির লালন : কবি ও কাব্য, পৃ. ১১১; লালন-গীতিকা, পৃ. ২৮৫-৮৬; বাংলার বাউল ও বাউল গান, পৃ. ২১-২২ ( সঞ্চারীর ৫ম চরণে “উপায়হীন বসে আছি এক কোণেতে।”– এরূপ পাঠভেদ আছে।)।

তারে কি আর ভুলতে পারি আমার এই মনে

তারে কি আর ভুলতে পারি আমার এই মনে,

দিয়েছি মন যে চরণে।

আমি যেদিকে ফিরি, সেই দিকে হেরি

ঐ রূপের মাধুরী দুই নয়নে।

সবে বলে কালো কালো

কালো নয় সে চাঁদের আলো

সেই যে কালাচাঁদ।

নাই আর এমন চাঁদ

যে চাঁদের তুলনা তারি সনে।

দেবের দেব শিব ভোলা।

তার গুরু ঐ চিকন কালা

তোরা বলিস চিরকাল

তাইরি গো রাখাল

কেমন রাখাল জানি গে বেদ-পুরাণে।

সাধে কি মজেছে রাধে

সে কৃষ্ণের প্রেম-ফাঁদে

সে ভাব তোরা কি জানবি

বললে কি মানবি

লালন বলে, শ্যামের গুণ রাই জানে।।

————

লালন-গীতিকা, পৃ. ২৪৯-৫০

কথান্তর :

তারে কি আর ভুলতে পারি আমার এই মনে।

যেদিকে ঘুরি সেই দিকে হেরি ঐ রূপের মাধুরী দুই নয়নে

তার গুরু ঐ চিকন কালা।

দেবের দেব শিবভোলা

শিব শ্মশানবাসী হয়, দেবের দেব শিব পঞ্চাননে।

সাধে কি মজেছে রাধে

ঐ কালার প্রেম-ফাঁদে

সে ভাব তোরা কি জানবি,

বললে কি পারবি

লালন বলে, শ্যামের প্রেমীরা জানে।৷– পৃ. ২৭১

এখানে অন্তরা স্তবকটি অনুপস্থিত।

তোমরা আর আমায় কালার কথা বলো না

তোমরা আর আমায় কালার কথা বলো না।

ঠেকে শিখলাম গো, কালো রূপ আর হেরবো না।

পরলাম কলঙ্কের হার

তবু তো ও কালার

মন পেলাম না।

যেমন রূপ কালো।

তেমনি উহার মন কালো

প্রেমের কি এই শিক্ষে

বেড়ায় ব্যঞ্জন চেখে

লজ্জা গণে না।

ঘৃণায় মরে যাই, এমন প্রেম আর করবো না।।

যেমন চন্দ্রাবলী।

তেমনি রাখাল অলি

থাক সে দুই জনা।

লালন কয়, রাধার বোল সরে না৷।

———–

লালন-গীতিকা, পৃ. ২৫১-৫২।

তোরা কেও যাসনে ও পাগলের কাছে

তোরা কেও যাসনে ও পাগলের কাছে।

তিন পাগলের(১) হল মেলা নদে এসো

কি এক পাগলাম করে

কোল দেয় জাত অজাতেরে

দৌড়িয়ে যেয়ে।

ও তার নাই জেতের বোল, এমন পাগল কে দেখেছে।

একটা নারকোলের মালা

তাতে জল খেয়ে ফেলা

করঙ্গ সে।

আবার হরি বলে পড়ছে ঢলে ধূলার মাঝে।

দেখতে যে যাবি।

সেই তো পাগল হবি

বুঝবি শেষে।

ছেড়ে তার ঘর-দুয়ার ফিরবি নেচে।

পাগলের নামটি কেমন

বলিতে অধীন লালন

হয় তরাসে।

চৈতে নিতে অদ্বে(২) পাগল নাম ধরেছে।।

————

লালন ফকির : কবি ও কাব্য, পৃ. ১১৩-১৪

কথান্তর :

তোরা কেউ যাসনে ও পাগলের কাছে।

তিন পাগলের হল মেলা নদে এসো

দেখতে যে যাবি পাগল

সেই তো হবি পাগল

বুঝবি শেষে।

ফেলে তার ঘর-দুয়ার ফিরবি নেচে।

একটি নারিকেলের মালা

তাইতে জল ভোলা ফেলা

করঙ্গ সে।

হরিবোলে পড়ছে ঢলে ধূলার মাঝে।

পাগলের নামটি এমন

শুনিতে অধীন লালন

চৈতে নিতে অদ্বে পাগল নাম ধরেছে।।

শ্রীবসন্তকুমার পাল, ফকির লালন সাহ, প্রবাসী, বৈশাখ ১৩৩৫

হারামণি, ৭ম খণ্ডে গানটি কিছু কথান্তরসহ সংকলিত হয়েছে।– পৃ. ১৫

১. তিন পাগল– চৈতন্যদেব, নিত্যানন্দ দাস ও অদ্বৈত আচার্য। তারা কৃষ্ণ তথা ভগবৎ-প্রেমে বিভোর হয়ে আত্মহারা হয়ে যেতেন, এজন্য তাঁদের পাগল বলা হয়েছে। বাউলরা পাগলপারা হয়ে মনের মানুষের সন্ধান করে। লক্ষ্য তাকে একাত্মভাবে পাওয়া বা তাঁর সাথে মিলিত হওয়া।

২. চৈতে– শ্রীচৈতন্যদেব; নিতে– নিত্যানন্দ দাস; অদ্রে– অদ্বৈত আচার্য।

দাঁড়া কানাই একবার দেখি

দাঁড়া কানাই একবার দেখি।

কে তোরে করিল বেহাল,

হলি রে কোন দুখের দুখী।

পরণে ছিল পীত-ধড়া

মাথায় ছিল মোহন চূড়া

সে বেশ হইলি ছাড়া

বেহাল বেশ নিলে কোন সুখী।

ধেনু রাখতে মোদের সাথে

আবাই আবাই ধ্বনি দিতে

এখন এসে নদীয়াতে

হরির ধ্বনি দেও– এ ভাব কি৷

ভুল বুঝি পড়েছে ভাই তোর

আমি সেই ছিদাম নফর

লালন কয়, ভাব শুনে বিভোর

দেখলে সফল হৈতে আঁখি।।

————

লালন ফকির : কবি ও কাব্য, পৃ. ১১০; লালন-গীতিকা, পৃ. ২৪১-৪২; লালন-সঙ্গীত, পৃ. ২৪৬

শ্রীচৈতন্য কৃষ্ণের বতার; তিনি রাধার গৌররূপ ধারণ করেন বলে তার অপর নাম গৌরাঙ্গ। রাধা ও কৃষ্ণের যুগল ভাব নিয়ে শ্রীচৈতন্য নদীয়ায় আবির্ভূত হন। এই গানে শ্রীচৈতন্যের সেই অবতারত্বের কথা বলা হয়েছে।

দাঁড়া রে তোরে একবার দেখি ভাই

দাঁড়া রে তোরে একবার দেখি ভাই।

এতদিন খুঁজে তোরে পাইনে রে কানাই।

ষড়ৈশ্বর্য ত্যাজ্য করে।

এলি রে ভাই নদেপুরে

কি ভাবের ভাব তোর অন্তরে

আমায় সত্য বল রে তাই।

তোর শোকে যশোদা রাণী

হয়ে আছে কাঙ্গালিনী

ও যে হায় নীলমণি, নীলমণি

বলে সদাই ছাড়ছে হাই।

দৃষ্ট করে দেখ তুমি

তোমার ছিদাম নফর আমি

লালন কেন্দে বলে, আমি

ভাবের বলিহারি যাই।।

————

লালন-গীতিকা, পৃ. ২৪৩-৪৪

‘লালন-সঙ্গীত’ গ্রন্থে সঞ্চারী ও আভোগ এভাবে আছে :

তোর লেগে যশোদা রাণী

হয়ে আছে পাগলিনী

ও যে হায় নীলমণি

বলে ছাড়ে হাই।

দৃষ্টি দেখ তুমি আমার

ছিদাম নফর তোমার

লালন বলে কেঁদে এবার

ভাবের বলিহারি যায়৷– পৃ. ২৪৪

দয়াল নিতাই কারো ফেলে যাবে না

দয়াল নিতাই কারো ফেলে যাবে না।

চরণ ছেড়ো নারে, ছেড়ো না।

দৃঢ় বিশ্বাস করি এমন

ধরো নিতাই চাঁদের চরণ

এবার পার হবি, পার হবি তুফান

অ-পারে কেউ থাকবে না।

হরির নাম-তরণী লয়ে

ফিরছে নিতাই নেয়ে হয়ে

এমন দয়াল চাঁদকে পেয়ে

শরণ কেনে নিলে না।

কলির জীবকে হয়ে সদায়।

পারে যেতে ডাকছে নিতাই

অধীন লালন বলে, মন চল যাই

এমন দয়াল মিলবে না।।

————

লালন ফকির :কবি ও কাব্য, পৃ. ১১১-১২; লালন-গীতিকা, পৃ. ২৮৮; বাংলার বাউল ও বাউল গান, পৃ. ২৪-২৫; হারামণি, ৭ম খণ্ড, পৃ. ৪১০

শ্রীচৈতন্যের সহচর নিত্যানন্দ সম্পর্কে গানটি রচিত হয়েছে। শুরুতে বৈষ্ণবধর্ম প্রচারে তার বিরাট অবদান আছে। এজন্য বৈষ্ণব সমাজে তার স্থান অতি উচ্চে।

ধন্য ভাব গোপীভাব আহা মরি মরি

ধন্য ভাব গোপীভাব আহা মরি মরি,

যাতে বাঁধা ব্রজের শ্রীহরি।

ছিল কৃষ্ণের প্রতিজ্ঞা এমন

যে ভাবে যে করে ভজন

তাইতে হয় তারি।

সে প্রতিজ্ঞা তার

না রহিল আর

করলে গোপীর ভাবে মন চুরি।

ধর্মাধর্ম নাই যে বিচার

কৃষ্ণ-সুখে সুখ গোপিকার

হয় নিরন্তরি।

তাইতে দয়াময়

গোপীরে সদায়

মনের ভ্রমে জানতে নারি।

গোপীভাব সামান্য বুঝে

হরিকে না পেল খুঁজে

শ্রীনারায়ণী।

লালন কয়, এমন

আছে কতজন

বলতে হয় দিন আখেরি।।

————

লালন-গীতিকা, পৃ. ২৪৬-৪৭

ধন্য মায়ের নিমাই ছেলে

ধন্য মায়ের নিমাই ছেলে।

এমন বয়সে নিমাই ঘর ছেড়ে ফকিরি নিলে।

ধন্য রে ভারতী(১) যিনি

সোনার অঙ্গে দেয় কোপিনী

শিখাইল হরির ধ্বনি

করেতে করঙ্গ নিলে।

ধন্য পিতা বলি তারি

ঠাকুর জগন্নাথ মিশ্রী

যার ঘরে গৌরাঙ্গ হরি

মানুষ রূপে জন্মাইলে।

ধন্য রে নদীয়াবসেী

হেরিল গৌরাঙ্গ-শশী

যে বলে সে জীব সন্ন্যাসী

লালন কয় সে ফেরে প’লে।।

————

লালন-গীতিকা, পৃ, ২১৭-১৮

১. ভারতী– কেশব ভারতী যিনি শ্রীচৈতন্যকে সন্ন্যাসধর্মে দীক্ষা দেন। লালন শ্রীচৈতন্যের জীবন ও কীর্তি সম্পর্কে সম্যক জ্ঞান রাখতেন।

ধর গো ধর গৌরাঙ্গ চাঁদেরে

ধর গো ধর গৌরাঙ্গ চাঁদেরে।

গৌর যেন পড়ে না ভূমে

বিভোর হয়ে ভূমের উপরে।

ভাবে গৌর হয়ে মত্ত

বাহু তুলে করে নৃত্য

কোথা হস্ত, কোথা পদ

ঠাওর নাই রে উহার অন্তরে।

মুখে বলে হরি হরি

নয়নে বহিছে বারি

ঢল ঢল তনু-তরী

বুঝি পড়া মাত্র যায় মরে৷

কার ভাবে শচী-সূতা

হানছে বেহান গলে কেঁতা

লালন বলে, ব্রজের কথা

বুঝি পড়েছে মনের দ্বারে।।

————

লালন-গতিকা, পৃ. ২৩২

নারীর এত মান ভাল নয়, ও রাই কিশোরী

নারীর এত মান ভাল নয়, ও রাই কিশোরী।

যত সাধে শ্যাম, আরো মান বাড়াও ভারি।

ধন্য তোর বুকের জোর

কাঁদাও জগত ঈশ্বর

করে মান জারি।

ইহার প্রতিশোধ নিবেন সে হরি।

তবে বুঝলাম দড়

শ্যাম হতে মান বড়

হলো তোমারি।

থাকো থাকো রাই, দেখবো সব ভারিভুরি।

দেখেছ কে কোথায়

পুরুষকে নারীর পায় ধরায়

কোন নারী।

রাগে কয় বিন্দে, লালন কি জানে তারি।।

————

লালন-গীতিকা, পৃ. ২৫২

পারে কে যাবি তোরা, আয় না ছুটে

পারে কে যাবি তোরা, আয় না ছুটে।

নিতাই চাঁদ হয়েছে নায়ে ভবের ঘাটে।

হরি নামের তরণী তার

রাধা নামের বাদাম তার

ভব তুফান বলে ভয় কিরে তার

সেই নায়ে উঠে।

আমার নিতাই বড় দয়াময়

পারের কড়ি নাহি সে লয়

এমন দয়াল মিলবে কোথায়

এই ললাটে।

ভাগ্যবান যেজন ছিল

সে তরীতে পার হইল

লালন ঘোর তুফানে প’লো

ভক্তি কেটে।।

————–

বাউল কবি লালন শাহ, পৃ. ৩১৮

প্যারী, ক্ষম অপরাধ আমার

প্যারী, ক্ষম অপরাধ আমার।

মান-তরঙ্গে কর পার৷

তুমি রাধে কল্পতরু

ভাব-প্রেম রসের গুরু

তোমা সম অন্য কারু

না দেখি জগতে আর।

পূর্বে রাগ অবধি যারে

আশ্রয় দিলে নরেকারে

স্বল্প দোষে সে দাসেরে

ত্যাজিলে কি পৌরুষ তোমার।

ভাল-মন্দ যতই করি

তথা প্রেমদাস তোমারি

লালন বলে, মরি মরি

হরির এ কি ঋণ স্বীকার।।

————

লালন-গীতিকা, পৃ. ৩৫৪-৫৫; লালন-সঙ্গীত, পৃ. ২৭১

বল গো সজনি, আমার কেমন গো সেই গৌরমণি

বল গো সজনি, আমার কেমন গো সেই গৌরমণি।

জগত জনার মন নামে করে পাগলিনী।

একবার যদি দেখতাম তারে

রাখতাম সে রূপ হৃদয়ে পুরে

রোগ-শোক সব যেত দূরে

শীতল হইত মহাপ্রাণি।

মনমোহিনী মন-হরা

দেখলি কোথা সে যে গোরা

আমায় নিয়ে চল গো তোরা

দেখে শীতল হই গো ধনি৷

নদেবাসীর ভাগ্যে ছিল

গৌর হেরে মুক্তি পেল

অবোধ লালন ফেরে প’লো

পেয়ে সে চরণখানি৷।

————

লালন-গীতিকা, পৃ. ২২২-২৩

বল রে নিমাই বল আমারে

বল রে নিমাই বল আমারে।

রাধা বলে অ-জাগরে।

কাঁদলি কেন ঘুমের ঘোরে।

সেই যে রাধার কি মহিমা

দেবে দিতে নাহি সীমা

ধ্যানে যারে পায় না ব্রহ্মা

কিরূপ জানলি সে রাধারে।

রাধে তোমার কি হয় নিমাই

সত্য করে বল গো আমায়

এমন বালক সময়

এ বোল কে শিখালে তোরে।

তুমি শিশু ছেলে আমার

মা হয়ে ভেদ পাইনে তোমার

লালন বলে, শচীর কুমার

জগত ফেললে চমৎকারে।।

————

লালন-গীতিকা, পৃ. ২১৮-১৯

বল রে বলাই, তোদের ধরম কেমন হারে

বল রে বলাই, তোদের ধরম কেমন হারে।

তোরা বলিস চিরকাল

ঈশ্বর ঐ গোপাল

মানিস কৈ রে।

বনে যত বনফল পাও

এঁটো করে গোপালকে দাও

তোদের এ কেমন ধর্ম

বল সেই মর্ম

আজ আমারে।

গোষ্ঠে গোপাল যে দুঃখ পায়

কেঁদে কেঁদে বলে আমায়

তোরা ঈশ্বর বলিস যার

স্কন্ধে চড়িস তার

কোন বিচারে।

আমারে বুঝাও রে বলাই

তোদের তো সে ভাব দেখি নাই

ফকির লালন বলে, তার

ভাব বোঝা ভার

এ সংসারে।।

————

লালন-গীতিকা, পৃ. ২৩৫-৩৬; হারামণি, ৭ম খণ্ড, পৃ. ১০ (ধুয়ার ২য় চরণে “তোরা বলিস সব রাখাল” এবং আভোগের ২য় চরণে “তোদের কি বুদ্ধি জ্ঞান নাই”– এরূপ পাঠভেদ আছে। এ ছাড়াও সঞ্চারী ও আভোগের স্থান-বদল হয়েছে।)

বল স্বরূপ কোথায় আমার সাধের সারী

বল স্বরূপ কোথায় আমার সাধের সারী,

যার জন্যে হয়েছি রে দণ্ডধারী।

কোথা সে নিকুঞ্জবন

কোথা সে যমুনা এখন

কোথা সে গোপিনীগণ

আহা মরি!

রামানন্দের দরশনে

দৃষ্ট ভাব উদয় মনে

যাই আমি কাহার সনে

সেই পুরী।

আর কি সেই সঙ্গী পাব

মনের সাধ পুরাবো

পরম আনন্দে রব

ঐ রূপ হেরি৷

গৌরচাঁদ ঐ দিন বলে

আকুল হয় তিলে তিলে

লালন কয়, সেহি লীলে

সু-মাধুরী।।

————

লালন-গীতিকা, পৃ. ২৩১-৩২

কথান্তর :

বল, স্বরূপ কোথায় আমার সাধের প্যারী।

যার জন্য হয়েছি রে দণ্ডধারী।

রামানন্দ দরশনে

পূর্ব ভাব উদয় মনে

যাব আমি কার বা সনে

সেহি পুরী।

আর কি সেই সঙ্গ পাব

মনের সাধ মিটাইব

পরমানন্দে রব

সেই রূপ হেরি।

কোথায় নিকুঞ্জবন

কোথায় যমুনা উজান

কোথা পোপ-গোপীগণ

আহা মরি!

গৌরাঙ্গ ঐ দিন বলে

আকুল হয় তিলে তিলে

লালন কয়, ব্রজলীলে

কি মাধুরী।।

বাউল কবি লালন শাহ, পৃ. ২৯৬-৯৭

বলো বলো, কে দেখেছে গৌর চাঁদেরে

বলো বলো, কে দেখেছে গৌর চাঁদেরে।

গৌর গোপীনাথ মন্দিরে গেল, আর ত

এলো না ফিরে।

যার লাগি কুল গেল

সেই আমারে ফাঁকি দিল

কলঙ্কী নাম প্রকাশ হল

কেবল গো আজ আমারে।

দরশনে দুর্গতি যায়

পরশে পরশ করে নিশ্চয়

হেন চাঁদ হইয়ে উদয়

লুকাল কোন শহরে।

শুধু গৌর নয়– গৌরাঙ্গ

অন্তরে আছে গৌরাঙ্গ

লালন বলে, হেন সঙ্গ

পেলাম না কর্মের ফেরে।।

————

লালন-গীতিকা, পৃ. ২২৭-২৮

ব্রজের সে প্রেমের মর্ম সবাই কি জানে

ব্রজের সে প্রেমের মর্ম সবাই কি জানে।

শ্যাম অঙ্গ গৌরাঙ্গ হল যে প্রেম সাধনে

সামান্য বিশ্বাস রতি

মৃণাল চলে যুগল গতি

বিশ্বাস সাধিতে বাদী

হয় গো-সামান্যে।

প্রেমময়ী কমলী রাই

কমলাকান্তের কামরূপ সদায়

কামী প্রেমী সে দুজন হয়

প্রণয় কেমনে।

সহজে সেই রাই রতি দান

শ্যাম-রতির কৈ হয় সে প্রমাণ

লালন বলে, তার কি সন্ধান

পায় গুরু বিনে।।

————

লালন-গীতিকা, পৃ. ২৩৩-৩৪

ভজ রে আনন্দের গৌরাঙ্গ

ভজ রে আনন্দের গৌরাঙ্গ।

যদি তরিতে বাসনা থাকে,

ধর রে মন সাধুর সঙ্গ।

সাধুর গুণ যায় না বলা

শুদ্ধ চিত্ত অন্তর খোলা

সাধু দরশনে যায় মনের ম’লা

পরশে প্রেম-তরঙ্গ।

সাধু জনার প্রেম-হিল্লোলে

কত মাণিক মুক্তা ফলে

সাধু যারে কৃপা করে

প্রেমময়ে দেয় প্রেম-অঙ্গ।

এক রসে হয় প্রতিবাদী

এক রসে ঘুরছে নদী

এক রসে নৃত্য করে

নিত্য রসের গৌরাঙ্গ।

ফকির লালন বলে, পূর্ব সোঙর দূরে যাবে

কর রে সতের সঙ্গ।

সাধুর সঙ্গ-গুণে রং ধরিবে

পাইবে প্রাণের গোবিন্দ৷।

————

হারামণি, ৮ম খণ্ড, পৃ. ১-২

আভোগের স্তবকটি সম্প্রসারিত হয়েছে। এর সুর-কাঠামো ভিন্ন। লালনের গানে সচরাচর এরূপ ব্যতিক্রম দেখা যায় না।

মনের কথা বলবো কারে

মনের কথা বলবো কারে।

মন জানে আর জানে মরমে

মজেছি মন দিয়ে যারে।

মনের তিনটি বাসনা

নদীয়ায় করবো সাধনা

নইলে মনের বিয়োগ যায় না

তাইতে ছিদাম এ হাল মোরে।

কটিতে কৌপীন পরবো

করেতে করঙ্গ নেবো

মনে মানুষ মনে রাখবো

কর যোগাবো মনের শিরে৷

যে দায়ের দায়ে আমার এমন

রসিক বিনে বুঝবে কোন জন

গৌর হয়ে নন্দের নন্দন

লালন কয় সে বিনয় করে।৷

————

লালন-গীতিকা, পৃ. ২০৭

মা তোর গোপাল নেবেছে কালিদয়

মা তোর গোপাল নেবেছে কালিদয়।

সে যে বাঁচে এমন রূপ ও নয়।

কালিদয় কমল তুলিতে

দিলে কেন গোপালে যেতে

মরে সে সাপের হাতে

বিষ লেগে গোপালের গায়।

কালকূটে কালনাগ তারা

কালিদয় রয়েছে পুরা

বিষে করলো জারা জারা

তাইতে তার প্রাণ যায়৷

কংসের পাপের কারণ

কলিদয় মরিল নীলরতন

লালন বলে, পুত্রের কারণ

বাঁচিবে না যশোদা মায়৷।

————

লালন-গীতিকা, পৃ. ২৪৪

যদি গৌর চাঁদকে পাই

যদি গৌর চাঁদকে পাই,

গেল গেল এ ছার কুল,

তাতে ক্ষতি নাই।

জন্মিলে মরিতে হবে।

কুল কি কারো সঙ্গে যাবে

মিছে কেবল দুদিন ভবে

কুলের বড়াই।

কি ছার কুলের গৌরব করি

অকূলের কূল গৌরহরি

ভব-তরঙ্গের তরী

গৌর গোসাঁই৷

ছিলাম কুলের কুলবালা

কান্দে নিলাম আঁচলা-ঝোলা

লালন বলে, গৌর-বালা

আর কারে ডরাই।।

———–

লালন ফকির : কবি ও কাব্য, পৃ. ১০৯; লালন-গীতিকা, পৃ. ২২৪-২৫; হারামণি, ৫ম খণ্ড পৃ. ১২০-২১, ৭ম খণ্ড, পৃ. ৩৮৫ (উভয় খণ্ডে কিছু পাঠভেদ আছে। যেমন অন্তরা : “আজ মলে কাল দুদিন হবে/কুল কারো সঙ্গে যাবে/মিছে দুই দিন ববে/এসে এ কুলের বড়াই৷”); বউিল কবি লালন শাহ, পৃ. ২৮২ ( এখানে অন্তরা ও সঞ্চারী স্থান-বদল করেছে।)।

যাও হে রাই-কুঞ্জে, আর এসো না

যাও হে রাই-কুঞ্জে, আর এসো না।

এলে ভাল হবে না।

গাছ কেটে জল ঢালো পাতায়

এ চাতুরী শিখলে কোথায়

উচিত ফল পাইবে হেথায়

তা নইলে টের পাবে না।

করতে চাও শ্যাম নাগরালি

যাও যেথা সেই চন্দ্রাবলী

এ পথে পড়েছে কালি

এ কালি আর যাবে না৷

কেনে বঁধু জানা গেল

উপর কালো ভিতর কালো

লালন বলে, উভয় ভালো

করি উভয় বন্দনা।।

————

লালন-গীতিকা, পৃ. ২৫৪

যাব রে এ স্বরূপ কোন পথে

যাব রে এ স্বরূপ কোন পথে।

স্বরূপ আয় রে আয়, এসে আমায়

ব্রজের পথ বলে দেয়।

যার জন্যে ঝরে নয়ন

তারে কোথা পাব এখন

যাব আমি শ্রীবৃন্দাবন

পথ না পারি আর চিনিতে।

দেখবো সেই সুন্দর কুমার

মনে সাধ হয়রে আমার

মিনতি করি তোমার

সেই পথের উদ্দিশ জানিতে।

একবার সেই গোকুলের চাঁদ

দেখলে জুড়াই মোর নয়ন-চাঁদ

লালন বলে, গৌরাঙ্গ ঐ রূপ-চাঁদ

কেঁদে আকুল হই চিতে৷।

————

লালন-গীতিকা, পৃ. ২২৮

যে ভাব গোপীর ভাবনা

যে ভাব গোপীর ভাবনা-

সামান্য মনের কাজ নয়

সে ভাব জানা।

গৌরাঙ্গ ভাব বেদের বিধি

গোপী ভাব অকৈতব নিধি

ডুবলে তাহে নিরবধি

রসিক জনা।

যোগীন্দ্র মুনীন্দ্র যারে

পায় না যোগ ধেয়ান করে

সেই কৃষ্ণ গোপীর দ্বারে

হয়েছে কেনা।

যেজন গোপীর অনুগত

জেনেছে সেই নিগূঢ় তত্ত্ব

লালন বলে, যাতে কিষ্ট

সদায় মগনা।।

———–

লালন ফকির : কবি ও কাব্য, পৃ. ১৭৩-৭৪; লালন-গীতিকা, পৃ ২৫৬

যে ভাব গোপীর ভাবনা-

সামান্যের মনের কাজ নয়,

সে ভাব জানা৷

বৈরাগ্য-ভাব বেদের বিধি

গোপিকা-ভাব প্রেমের নিধি

ডুবে থাকে তাহে নিরবধি

রসিক জনা।

যোগীন্দ্র মুনীন্দ্র যারে

পায় না যোগধ্যান করে

সেই কৃষ্ণ গোপীর দ্বারে

রয়েছে কেনা।

যেজন গোপী-অনুগত

জেনেছে সেই নিগূঢ় তত্ত্ব

লালন কয়, রসিক মত্ত

পেয়ে সেই রসের ঠিকানা।।

বাংলার বাউল ও বাউল গান, পৃ. ৯০

হারামণি, ৭ম খণ্ডে আভোগ স্তবকটি এভাবে সংকলিত হয়েছে :

যেজন গোপীর অনুগত

জেনেছে সেই নিগূঢ় তত্ত্ব

লালন বলে, সাধু মোহান্ত

সিদ্ধি হয় আল্লারে চিনে।।– পৃ. ৪১৭

বেদে যে ভগবৎ-প্রেমের কথা আছে, তাতে বৈরাগ্যের ভাব আছে। এ জগত মায়া-প্রপঞ্চময়; মানুষের লক্ষ্য পরকালের অনন্ত সুখ।

বৈষ্ণবের ভগবৎ-প্রেম ইহজগতেই ভক্তের আরাধ্য। রাধা ও গোপীরা কৃষ্ণকে এভাবেই ভজনা করেছে। বাউল সাধনা দেহকেন্দ্রিক– মানবজীবনেই তা সফল করে তুলতে হয়। এদিক থেকে বৈষ্ণব অধ্যাত্মতত্ত্বের সাথে বাউলতত্ত্বের নিকট সম্পর্ক আছে।

রাধার গুণ কত, নন্দলাল তা জানে না

রাধার গুণ কত, নন্দলাল তা জানে না।

কিঞ্চিৎ জানলে তো লম্পট ভাব থাকত না।

করে সে পীরিতি

নাই তার সুরীতি

কুরীতি ছলনা,

বলে তাই সত্য দেখি

অন্য ভাব না।

যদি মন দিলে রাধারে

তবে শ্যাম কু-বুজারে

স্পর্শ করতো না।

এক মন কয় জায়গায় বেচে

তাও তো জানলাম না।

চন্দ্রাবলীর সনে মত্ত

কোন রসরঙ্গ

ভেবে দেখ না।

তেমনি অনন্ত ভ্রান্ত

শ্যামের যায় জানা।

জানলে প্রেম গোকুলে

নয় তো কেঁতা গলে

নদেয় আসতো না।

অধীন লালন কয়,

কর এ বিবেচনা।।

————

লালন-গীতিকা, পৃ. ২৫০-৫১

রাধার তুলনা পীরিতি সামান্য কেহ যদি করে

রাধার তুলনা পীরিতি সামান্য কেহ যদি করে,

মরে বা না মরে পাপী অবশ্য যায় ছারেখারে।

কোন প্রেমে সে ব্ৰজপুরী

বিভোরা কিশোর-কিশোরী

কে পাইবে গন্ধ তারি

কিঞ্চিৎ ব্যক্ত গোপীর দ্বারে।

গোপী-অনুগত যারা

ব্রজের সে প্রেম জানবে তারা

তাদের কামের ঘরে সুরকি মারা

মরায় মরে, ধরায় ধরে।

পুরুষ-প্রকৃতি স্মরণ

থাকতে কি হয় প্রেমের করণ

সিংহের দায় দিয়ে লালন

শৃগালের কাজ দিয়ে ফেরে।।

————

লালন-গীতিকা, পৃ. ১১৮-১৯; হারামণি, ৭ম খণ্ড., পৃ. ৪১৮; বাউল কবি লালন শাহ, ২৯৯-৩০০

(শেষের দুটি গ্রন্থে কিছু শব্দগত পাঠভেদ আছে।)

রাধারাণী ঋণের দায়, গৌর এসেছে নদীয়ায়

রাধারাণী ঋণের দায়, গৌর এসেছে নদীয়ায়।

বৃন্দাবনের কানাই আর বলাই।

নৈদে এসে নাম ধরেছে।

গৌর আর নিতাই।

কবে মা যশোদা বেন্ধেছিল,

হাত বুলাইলে জানা যায়।

বৃন্দাবনের ননী খেয়ে

পেট তো ভরে নাই।

নৈদে এসে দৈ-চিড়াতে

ভুলেছে কানাই।

তুমি কোন ভাবেতে কোপনি নিলে

সেই কথা বল আমায়।

তুমি কৃষ্ণ হরি দয়াময়।

তোমাকে যে চিনতে পারে

অধীন লালন কয়।

তুমি ধরতে গেলে না দাও ধরা,

কেবল গোপীগণের মন ভোলাও।।

————

হারামণি, ৫ম খণ্ড, পৃ. ১২২, ৭ম খণ্ড, পৃ. ৪০২

শুনে অজানা এক মানুষের কথা

শুনে অজানা এক মানুষের কথা,

প্রভু গোরাচাঁদ মুড়ালেন মাথা।

হায় মানুষ! কোথায় সে মানুষ

বলে প্রভু হলো বেহুশ

দেখে সব নদীয়ায় মানুষকে

বলে না তা।

কোন প্রেমের দায়ে গৌর পাগল

পাগল করলে নদের সকল

রাখলো না কারও জেতের বোল

একাকার করলে সেথা।

যার চিন্তে জগত চিন্তে

তার চিন্তে কার চিন্তে

লালন বলে, হইল চিন্তে

কে গো আছে সেই অচিনতা৷।

————

লালন-গতিকা, পৃ. ২১৬-১৭

সামান্যে কি তার মর্ম জানা যায়

সামান্যে কি তার মর্ম জানা যায়।

যে ভাবে অটল হরি এলো নদীয়ায়

জীব তরান অংশ হইতে

বাঞ্ছা তার নিজে আসিতে

আরো বাঞ্ছা হল (তাতে)

অদ্বৈতের বাঞ্ছায়।

শুনে অদ্বৈতের হুহুঙ্কারি

এলেন কৃষ্ণ নদেপুরী

বেদের অগোচর তারি

সেই লীলে হয়।

ধন্য রে গৌর অবতার

কলিকালে হল প্রচার

কলির জীব পাইল নিস্তার

লালন গোল বাধায়।৷

————

লালন-গীতিকা, পৃ. ২১৭

সে কি আমার কথার কথা

সে কি আমার কথার কথা

আপন বেগে আপনি মরি।

দয়াল হরি এসে হৃদয় বসে

করে আমার মনচুরি।

দেখলাম যারে ঘুমের ঘোরে

চেতনা হয়ে পাইনা তারে

কোন শহরে লুকাইল রে

নব রসের রসবিহরী।

কিবা গৌররূপ লম্পটে

ধৈর্য-ডুরি দেয় গো কেটে

আমার লজ্জা শরম যায় গো ছুটে

ঐ রূপ যখন মনে করি।

চাতক রইল মেঘের আশে

ফাঁকি দিয়া আর না আসে

লালন বলে, তাই মোরে সে

করলে গৌর বরাবরি।।

————

বাউল কবি লালন শাহ, পৃ. ২৭৮-৭৯

সে নিমাই কি ভোলা ছেলে হবে

সে নিমাই কি ভোলা ছেলে হবে।

ভুলেছে ভারতীর কথায়, এমন কথা

কেন বলে সবে।

যখন ব্রজবাসী ছিল

ব্রজের সব ভুলাইল

সেই নাগর নদেয় এলো

দেখ নারে কারে না ভোলাবে।

আপনি হয়ে কপট ভোলা

ত্রিজগতের নাম ছলা

কে বোঝে তার লীলাখেলা

বুঝতে গেলে সেই যে ভুলে যাবে।

তারে ছেলে বলে যে লোক সকল

সে পাগল, তার বংশ পাগল

লালন কয়, আমি এক পাগল

গুরু ছেড়ে বেড়াই গৌর ভেবে৷।

————

লালন-গীতিকা, পৃ. ২১৯-২০

সে ভাব সবাই কি জানে

সে ভাব সবাই কি জানে।

যে ভাবে শ্যাম আছে বান্ধা

গোপীর সনে।

গোপী বিনে জানে কেবা

শুদ্ধ রস অমৃত-সেবা

গোপীর পাপ-পুণ্য জ্ঞান থাকে না

কৃষ্ণ-দরশনে।

গোপীর অনুগত যারা

ব্রজের সে ভাব জানে তারা

নিৰ্হেতু ভাব অধর ধরা

গোপীর মনে।

টলে জীব, অটল ঈশ্বর

তাইতে কি হয় রসিক নাগর

লালন বলে, রসিক বিভোর

রস-ভিয়ানে।।

————

বসন্তকুমার পাল, ফকির লালন শাহ, প্রবাসী, আশ্বিন ১৩৩২; লালন ফকির : কবি ও কাব্য, পৃ. ১৭৪; লালন-গীতিকা, পৃ. ২৪৮; বাংলার বাউল ও বাউল গান, পৃ. ২১৪ (অন্তরার ২য় চরণে “শুদ্ধ রসের ভ্রমরা যারা” এবং সঞ্চারীর ৩য় চরণে “তারাই জানে অধর ধরা”– এরূপ পাঠভেদ আছে।)

সেই কালাচাঁদ নদেয় এসেছে

সেই কালাচাঁদ নদেয় এসেছে।

সে না বাজিয়ে বাঁশী ফিরতো সদায়

ব্রজাঙ্গনার কুল-নাশ।

যদি মজবি ও কালার পীরিতি

আগে জানগে উহার কেমন রীতি।

উত্তম প্রেম করা নয়, প্রাণে মারা

অনুমানে বুঝিয়েছে৷

যদি রাজ্যপদ ও পদে কেউ দেয়

তবু ও কালার মন না পাওয়া যায়।

রাধা ব’লে বাজে বাঁশী, এখন তারে

কত কাঁদিয়েছে।

ও না ব্রজে ছিল জলদ কালো

না জানি কি সাধনে গৌর হলো

ফকির লালন বলে, চিহ্ন কেবল

দুনয়ন বাঁকা আছে৷।

————

লালন-গীতিকা, পৃ. ২১৩

হরি কাঁদে হরি বলে কেনে

হরি কাঁদে হরি বলে কেনে।

ধারা বহে দু’নয়নে।

হরি বলে হরি ভোরা

নয়নে বয় জলধারা

কি ছলে এসেছে গোরা

এই নদীয়া ভবনে।

মোরা যত পুরুষ-নারী

দেখিতে আইলাম হরি

হরিকে হরিল হরি

জানি সে হরি কোনখানে।

গৌর হরি দেখে এবার

কত পুরুষ-নারী ছেড়ে যায় ঘর

সেই হরি কি করে এবার

তাই লালন ভাবে মনে।।

————

লালন ফকির; কবি ও কাব্য, পৃ. ১১৪-১৫; লালন-গীতিকা, পৃ. ২১১; বাউল কবি লালন শাহ, পৃ. ২৯৭

শেষ পৃষ্ঠা

পড়ে ভাল লাগলে বই কিনে রাখুন।

🖤 করোনার প্রকোপের সময় বানানো বইগুলি। সবাই সুস্থ থাকুন, সুস্থ রাখুন।

আরও বই ⏬

টেলি বই